
99. zasadnutia Bezpečnostnej rady Slovenskej republiky

5. apríla 2017
	P. č.
	Názov materiálu
	Predložil
	Poznámka

	1.
	Vyhodnotenie bezpečnostnej situácie v Slovenskej republike a vo svete
	ústne informácie členovia BR SR, trvale prizývaní
	

	2.
	Správa o pôsobení Slovenskej republiky v aktivitách medzinárodného krízového manažmentu  za rok 2016
	minister zahraničných vecí a európskych záležitostí SR
	

	3. 
	Návrh na vyslanie príslušníkov ozbrojených síl Slovenskej republiky do operácie EUNAVFOR MED Sophia
	minister obrany SR
	

	4.
	Návrh Rokovacieho poriadku bezpečnostnej rady kraja
	vedúci Úradu vlády SR
	

	5.
	Návrh Rokovacieho poriadku Bezpečnostnej rady Slovenskej republiky a Návrh  Smernice na prípravu a predkladanie materiálov na rokovanie Bezpečnostnej rady Slovenskej republiky
	vedúci Úradu vlády SR
	

	6.
	Rôzne
	
	

	Utajovaný materiál

	I.
	Návrh Plánu použitia ozbrojených síl Slovenskej republiky v čase vojny
	minister obrany SR
	TAJNÉ


Bezpečnostná rada SR rokovala pod vedením jej predsedu pána Roberta Fica. Zo zasadnutia boli ospravedlnení podpredseda vlády a minister vnútra SR pán Robert Kaliňák, minister hospodárstva SR pán Peter Žiga.

Predseda Bezpečnostnej rady SR navrhol prerokovanie bodov programu 4. a 5. spoločne v jednom bode z dôvodu ich obsahovej súvislosti. Bezpečnostná rada SR súhlasila s navrhnutým programom a rokovala o jeho jednotlivých bodoch s nasledovnými závermi.  

1. Vyhodnotenie bezpečnostnej situácie v Slovenskej republike a vo svete

Bezpečnostná rada SR vyhodnotila bezpečnostnú situáciu v SR a vo svete. Minister obrany SR pán Peter Gajdoš informoval o výsledkoch kontroly v muničnom sklade v Trenčíne- Kubrej. Pri kontrole bolo zistené, že v sklade chýba časť materiálu. Predseda Bezpečnostnej rady SR pán Robert Fico požiadal o dôkladné vyšetrenie incidentu a o úzku spoluprácu relevantných orgánov. Riaditeľ Slovenskej informačnej služby poskytol informácie súvisiace s teroristickými útokmi v Londýne a Petrohrade. Na zasadnutí Bezpečnostnej rady SR neboli uvedené informácie o bezprostrednom ohrození SR teroristickými útokmi. 

2. Správa o pôsobení Slovenskej republiky v aktivitách medzinárodného krízového manažmentu  za rok 2016      

Materiál predložil minister zahraničných vecí a európskych záležitostí SR pán Miroslav Lajčák.
Obsahom správy je informácia o zapojení SR do aktivít medzinárodného krízového manažmentu prostredníctvom všetkých svojich príspevkov (operácie a misie s účasťou príslušníkov ozbrojených síl  SR, Policajného zboru SR a civilných expertov MZVaEZ SR). Správa sumarizuje personálne, materiálne a finančné príspevky, ktoré SR poskytla na riešenie krízových situácií za rok 2016, s cieľom priniesť  komplexný a presný prehľad o efektívnosti civilno-vojenského pôsobenia SR v jednotlivých krízových oblastiach vo svete. Správa hodnotí, akým spôsobom príspevky SR podporujú snahy medzinárodného spoločenstva o vyriešenie konkrétnej krízovej situácie a obsahuje výhľad pôsobenia SR v jednotlivých aktivitách na rok 2017.

Bezpečnostná rada SR prijala uznesenie č. 533, ktorým s materiálom „Správa o pôsobení Slovenskej republiky v aktivitách medzinárodného krízového manažmentu za rok 2016“ súhlasila  a odporučila vláde SR prerokovať a vziať na vedomie predložený materiál.

3. Návrh na vyslanie príslušníkov ozbrojených síl Slovenskej republiky do operácie EUNAVFOR MED Sophia
Materiál predložil minister obrany SR pán Peter Gajdoš. K prerokovaniu materiálu boli prizvaní z Ministerstva obrany SR pani Lenka Al-Shafei a pán Oleg Havasi.

Rada Európskej únie svojím rozhodnutím č. 2015/778 z 18. mája 2015 rozhodla o vedení vojenskej operácie v južnej časti centrálneho Stredomoria s názvom EUNAVFOR MED (ďalej len „operácia“). Poslaním tejto operácie je, v súlade s medzinárodným právom vrátane Dohovoru Organizácie Spojených národov o morskom práve, viesť vojenskú operáciu krízového riadenia, ktorá prispeje k rozloženiu obchodného modelu sietí prevádzania ľudí a obchodovania s ľuďmi v južnej časti centrálneho Stredomoria, a to prostredníctvom systematického úsilia o identifikáciu, zaistenie a likvidáciu plavidiel a aktív, ktoré prevádzači alebo obchodníci s ľuďmi využívajú alebo v prípade podozrenia môžu využívať. Rozhodnutím Rady Európskej únie č. 2015/972 z 22. júna 2015 bol schválený operačný plán a pravidlá nasadenia pre túto operáciu. Príslušníci Vojenskej polície Ministerstva obrany SR, ktorí sa na  účel vysielania mimo územia SR považujú za príslušníkov ozbrojených síl SR, budú v uvedenej operácii plniť úlohy zásahového tímu lode pod vlajkou Nemeckej spolkovej republiky.

Bezpečnostná rada SR prijala uznesenie č. 534, ktorým s materiálom „Návrh na vyslanie príslušníkov ozbrojených síl Slovenskej republiky do operácie EUNAVFOR MED Sophia“ súhlasila  a odporučila vláde SR prerokovať a schváliť predložený materiál.

Body programu č. 4 a č. 5 boli predložené spoločne. Materiály predložil vedúci Úradu vlády SR pán Igor Federič.

4. Návrh Rokovacieho poriadku bezpečnostnej rady kraja
Predkladaný návrh „Rokovacieho poriadku bezpečnostnej rady kraja" bol vypracovaný v nadväznosti na praktické skúsenosti z činnosti bezpečnostných rád krajov v súlade so zákonom č. 110/2004 Z. z. o fungovaní Bezpečnostnej rady Slovenskej republiky v čase mieru v znení neskorších predpisov. Návrh materiálu má za cieľ precizovanie a zjednotenie organizačných a administratívnych úkonov pri realizácii činnosti bezpečnostných rád krajov a reflektuje spôsob vyhodnocovania bezpečnostnej situácie v SR a vo svete, ktoré v rámci Kancelárie Bezpečnostnej rady SR zabezpečuje Situačné centrum SR. 

Bezpečnostná rada SR prijala uznesenie č. 535, ktorým s materiálom „Návrh Rokovacieho poriadku bezpečnostnej rady kraja“ súhlasila a odporučila vláde SR prerokovať a schváliť predložený materiál.

5. Návrh Rokovacieho poriadku Bezpečnostnej rady Slovenskej republiky a Návrh  Smernice na prípravu a predkladanie materiálov na rokovanie Bezpečnostnej rady Slovenskej republiky
„Rokovací poriadok Bezpečnostnej rady Slovenskej republiky" a „Smernica na prípravu a predkladanie materiálov na rokovanie Bezpečnostnej rady Slovenskej republiky“ boli vypracované v nadväznosti  na zmeny, ktoré vyplynuli z realizácie zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente). Návrhy boli predložené na rokovanie Bezpečnostnej rady SR bez rozporov.

Bezpečnostná rada SR prijala uznesenie č. 536, ktorým materiál „Návrh Rokovacieho poriadku Bezpečnostnej rady Slovenskej republiky" a „Smernicu na prípravu a predkladanie materiálov na rokovanie Bezpečnostnej rady Slovenskej republiky“ schválila.
6. Rôzne
Bez príspevkov.
Utajovaný materiál

I. Návrh Plánu použitia ozbrojených síl Slovenskej republiky v čase vojny
Materiál predložil minister obrany SR pán Peter Gajdoš. K prerokovaniu materiálu boli prizvaní z Ministerstva obrany SR pán plk. gšt. Tibor Králik a pán Ján Vágner.

Materiál bol prerokovaný Bezpečnostnou radou SR v osobitnom režime podľa zákona č. 215/2004 Z. z. o ochrane utajovaných skutočností a o zmene a doplnení niektorých zákonov   v znení neskorších predpisov. 

Bezpečnostná rada SR prijala uznesenie č. 537, ktorým s materiálom „Návrh Plánu použitia ozbrojených síl Slovenskej republiky v čase vojny“ súhlasila a odporučila vláde SR prerokovať a schváliť predložený materiál. 

Predseda Bezpečnostnej rady SR na záver poďakoval za účasť a ukončil zasadnutie. 

